google/wiki40b huggingface dataset:
סימנור

סימנור הוא מתקן איתות לרכבות, הדומה בחזותו לרמזור אך שונה ממנו מהותית באופן פעולתו. מקור המילה הוא הלחם של המילים סימן ואור.
תפקידו הכללי של הסימנור הוא לסמן לנהג הרכבת האם קטע המסילה אליו הוא נכנס פנוי. בשונה מרמזור הנמצא על הכביש, הסימנים בסימנור אינם מחולקים לכיווני תנועה שונים בכל פרק זמן, אלא הסימון מציין האם אותו קטע מסילה תפוס בפועל על ידי רכבת כלשהי או לא.

היסטוריה

הצורך בהתקנים שיוודאו שעל כל קטע מסילה תהיה בכל רגע אך ורק רכבת אחת ברור - על מנת למנוע התנגשות אפשרית בין רכבות. הסימנור הוא אמצעי טכנולוגי מתקדם יחסית למימוש מטרה זו, ופתרונות פרימיטיביים יותר שמשו רכבות לאורך ההיסטוריה. אמצעי דומה לסימנור אך מיושן מעט יותר הוא הסמפור - מתקן איתות הנע באופנים שונים בהתאם למסר אותו הוא צריך לשדר.
אמצעים פרימיטיביים הרבה יותר היו בשימוש בעבר ולמעשה עדיין נמצאים בשימוש ברשתות רכבות מיושנות יותר כמו זו של הודו. לפי שיטה זו נעשה שימוש בעצם פיזי כלשהו (לרוב דגל, אך זה יכול להיות כל פריט אחר כמו שרביט או טופס). אותו פריט פיזי מציין "בעלות" של הנהג או הפקח המחזיק בו על אותו קטע מסילה, וכך מובטח שנסיעה על אותו קטע תתבצע תמיד על ידי רכבת אחת בלבד בכל פעם. פריט המייצג קטע מסילה מסוים קיים תמיד בעותק אחד בלבד בכל אותה רשת רכבות.
שיטת השימוש באמצעים פיזיים לחלוקת קטעי המסילות הוכיחה עצמה אמנם כאפקטיבית במניעת התנגשויות (כאשר הקפידו על הנהלים כמובן), אך היא שיטה מאוד בזבזנית ולא יעילה בחלוקת קטעי המסילה מכיוון שהיא מאלצת את הרכבת הזקוקה לקטע מסילה להשיג פריט פיזי. כך לדוגמה אם רכבת עברה מנקודה A לנקודה B, יהיה צורך להחזיר את ה"דגל" של קטע מסילה זה על ידי רכבת שתעשה קודם כל את המסלול ההפוך, ורק לאחר מכן יהיה ניתן לשלוח רכבת נוספת מנקודה A לנקודה B.
פתרון שהוצע לבעיה זו הוא מעין "תיבה" בה נמצאים מספר עותקים של אותו "דגל" הממוקמת בתחנה A, כאשר רכבת יוצאת מנקודה A לנקודה B מוציאים את אחד העותקים והתיבה ננעלת. רק כאשר מגיעה הרכבת לנקודה B היא "מפקידה" את אותו דגל שקיבלה לתיבה אחרת, המאשרת את פתיחת התיבה בתחנה A.
הסימנור המודרני הוא למעשה גלגול טכנולוגי של שיטת איתות זו.
המקושש

הַמְּקוֹשֵׁשׁ הוא דמות מקראית שבתקופת נדודי בני ישראל במדבר עבר עבירה חמורה של חילול שבת. משה, מנהיג העם, לא ידע כיצד לנהוג במקרה זה, והוציא את גזר דינו, מוות בסקילה, רק לאחר שאלוהים הורה לו לנהוג כן.

מקושש לשם שמים נתכוון

מה הייתה מטרתו של המקושש, בחילול השבת שלו?
התוספות הביא מדרש האומר כי למרות שמקושש העצים, עבר עבירה חמורה, הרי שכוונתו הייתה טהורה.
התוספות הסביר שלאחר חטא המרגלים, דנו ישראל בינם לבין עצמם, והחליטו כי מכיוון שבעקבות החטא נגזר עליהם שלא ליכנס לארץ ישראל, הרי שאין הם מחויבים יותר במצוות. קם המקושש וחילל שבת בכוונה, כדי שיהרג, וייראו אחרים, ויבינו שאין הם פטורים מן המצוות.

זמן התרחשות האירוע

בהתאם לפרשנות הפשט, על פי סדר ההשתלשלות המקראית, המעשה של המקושש, אירע בדור השני של המדבר, כלומר אחרי חטא המרגלים. אך המדרש, בהסתמכו על הכלל כי אין מוקדם ומאוחר בתורה, סבר אחרת באשר לסדר הזמנים וההתרחשויות.
לדעת המדרש המקרה עם המקושש אירע בשבת השנייה, שלאחר הסיפור של לקיטת המן בשבת. המדרש סבר כך כדי להמחיש את מאמרו של רבי יוחנן בשם רשב"י: "אלמלי ישראל משמרים שתי שבתות כהלכתן מיד נגאלים...", ואת הסיבה לדחיית הגאולה, תלה המדרש בעובדה שישראל חיללו שתי שבתות ברציפות.
הספרי זוטא מציין תאריך מדויק - בשנה הראשונה לצאת ישראל ממצרים, בעשרים ואחד לחדש השני.

האיש בירח

לפי אמונה נוצרית צפון-אירופית הדמות המטושטשת שניתן להבחין בה בעת ירח מלא היא דמותו של המקושש, שנגזר עליו לקושש עצים על הירח לנצח.
וקסילולוגיה

וקסילולוגיה (באנגלית: Vexillology) היא המדע העוסק בחקר דגלים.
וקסילולוגים פעילים במספר אגודות ארציות תחת ההתאחדות הבינלאומית של האגודות הווקסילולוגיות (מוכרת כ-FIAV). אחת לשנתיים מארגנת התאחדות זו כנס בינלאומי על וקסילולוגיה.

היסטוריה

השם "וקסילולוגיה" נטבע בסוף שנות ה-50 של המאה ה-20 על ידי ד"ר ויטני סמית מארצות הברית, הנחשב כיום לווקסילולוג הבכיר בעולם וכתב ספרים ומאמרים רבים בנושא. המילה "וקסילולוגיה" (vexillology), "תורת הדגלים", היא הלחם של המילה הלטינית "וקסילום" (vexillum), שפירושה "דגל" או "כרזה", והסיומת "לוגיה" (logy-), שפירושה "תורה".
וקסילולוגיה התפתחה כתת-דיסציפלינה של ההרלדיקה, והיא שואפת ליצור מאגר מידע על דגלים מכל הסוגים, לרבות הליך יצירתם, התפתחותם, שימושיהם והעקרונות המדעיים הנובעים מידע זה.
ויקטוריה (טלנובלה)

העלילה

ויקטוריה מנדוסה, אישה בת 50 ואמא לשלושה ילדים: פאולה, מריאנה וסנטיאגו, מגלה ביום החגיגות לכבוד 25 שנים לנישואיה, שלבעלה אנריקה, יש מאהבת צעירה בשם טטיאנה לופז. לפתע, כל חייה של ויקטוריה מתרסקים סביבה, ברגע שהיא מבינה שנישואיה נכשלו. בעוד ויקטוריה מנסה לעכל את הכאב, היא פוגשת את חרונימו אקוסטה, גבר בן 33, גרוש עם ילד. ויקטוריה מתאהבת באיש הצעיר, ומחליטה לתת הזדמנות שנייה לאהבה.
פרץ עמר

ביוגרפיה

נולד במושב שרשרת להוריו עמוס ועזיזה שעלו בשנת 1949 מן האי ג'רבה אשר בתוניסיה והתיישבו בנגב. עמר שירת בשירות הסדיר כחובש קרבי במשמר הגבול, ב-1982 עבר למשטרה הכחולה. שירת כחובש ביחידת הרפואה. ב-1986 סיים קורס קציני משטרה ומונה לקצין חובשים. ב-1987 מונה למפקד בית המעצר. בהמשך שירותו שימש ראש לשכת תנועה נגב. ב-1995 קודם לדרגת סגן ניצב. פיקד על שלוש תחנות משטרה במחוז הדרום: תחנת העיירות, תחנת דימונה ותחנת באר שבע. ב-2006 מונה לסגן מפקד מרחב לכיש ולאחר מכן שירת כקצין אג"ם של מחוז הדרום. ביולי 2011 קודם לדרגת תת-ניצב ומונה למפקד מרחב נגב.  
ב-2014 מונה לסגן מפקד מחוז דרום. בדצמבר 2017 הועלה לדרגת ניצב ומונה למפקד מחוז חוף. 
עמר תושב מושב שרשרת, נשוי ואב לארבעה. הוא בן דודתו של ראש מועצת מיתר שמעון מזוז.
ניקשיץ'

ספורט

מועדון הספורט "סוטייסקה" מפעיל מספר ענפים בעיר, בענף הכדורגל קיימת קבוצה בשם סוטייסקה ניקשיץ' (שהיא האלופה לעונת 2012/13). ובענף הכדורסל קיימת קבוצה בשם סוטייסקה ניקשיץ' (שהיא מחזיקת הגביע לעונת 2012/13). כמו כן קיימת בעיר קבוצת כדורגל נוספת בליגה הראשונה בשם "צ'ליק ניקשיץ'" (שהיא מחזיקת הגביע לעונת 2011/12).
פרשת מוניקה לווינסקי

רקע

ב-1995, סיימה מוניקה לווינסקי את לימודיה בקולג' לואיס וקלארק, והחלה לעבוד בבית הלבן במהלך כהונתו הראשונה של ביל קלינטון. באותו זמן הם החלו במערכת יחסים מינית.
במהלך הזמן, היחסים ביניהם נחלשו, ולווינסקי עברה לעבוד במחלקת ההגנה. לווינסקי שיתפה את חברתה לעבודה לינדה טריפ, ברגשותיה ותגובתו של הנשיא ויחסיה איתו. טריפ גם הקליטה בסודיות, שיחות טלפון בין לווינסקי וקלינטון. כשטריפ גילתה שב-1998 חתמה לווינסקי על תצהיר שבו היא הכחישה את יחסיה עם קלינטון, היא העבירה את הקלטות לקנת' סטאר, מבקר המדינה, שבאותו זמן חקר פרשות שונות הקשורות לקלינטון, בהן "פרשת Whitewater".

חשיפת הפרשה

החדשות על הפרשה הופיעו בפעם הראשונה ב-17 בינואר 1998 באתר האינטרנט "דראדג' רפורט" (Drudge Report). האתר דיווח שניוזוויק החליטו שלא לפרסם את הפרשה למרות שאחד מהכתבים דיווח וכתב מאמר על הנושא. הדיווח הראשון בעיתונות הכתובה היה בוושינגטון פוסט ב-21 בינואר. למרות הכחשותיו של קלינטון, הסיפור תפס תאוצה, ודרישות הסברים מהבית הלבן גברו. ב-26 בינואר קלינטון דיבר אל האומה במסיבת עיתונאים בבית הלבן ואמר: "כרגע, אני חייב לחזור ולעבוד על נאום מצב האומה. ואני עבדתי עליו עד אתמול עד מאוחר בלילה. אבל אני רוצה להגיד דבר אחד לאומה האמריקנית. אני רוצה שתקשיבו לי. אני אחזור על זה שוב. לא קיימתי יחסי מין עם האישה הזאת, גברת לווינסקי. לא הוריתי לאף אחד לשקר, אפילו לא פעם אחת, אף פעם. האשמות אלו אינן נכונות. ואני חייב לחזור ולעבוד בשביל האומה האמריקנית."
קלינטון הכחיש קיום יחסי מין עם לווינסקי תחת שבועה במשפט אחר. בשידור טלוויזיה רשמי מהבית הלבן טען קלינטון "לא קיימתי יחסי מין עם האישה הזו, גברת לווינסקי" (I did not have sexual relations with that woman, Miss Lewinsky). תחת לחץ של עורך דינו קנת' סטאר, קלינטון, שידע שלסטאר יש שמלה עם כתם מנוזל הזרע שלו, ושלווינסקי נתנה עדות שהנשיא השתמש בסיגר בזמן פגישתם, הודה שהטעה את העם האמריקני ושיחסיו עם לווינסקי היו "בלתי הולמים". קלינטון הכחיש שנתן עדות שקר בטענה, שלפי דעתו מין אוראלי אינו יחסי מין.
בתקשורת האמריקנית התנהל ויכוח האם הנשיא ידבר על ההאשמות בנאום מצב האומה. בסופו של דבר קלינטון בחר שלא לעשות זאת, כנראה כדי להראות "נשיאותי" ומעל כל הפרשה. הגברת הראשונה, הילרי קלינטון, תמכה רשמית בבעלה לאורך כל הפרשה.
ב-27 בינואר אמרה הילרי את הדברים הבאים בטודיי שואו (The Today Show) של NBC:
הסיפור האדיר פה, שאף אחד לא מעוניין לחפש, לכתוב עליו, ולהסביר אותו, זה הקונספירציה הימנית העצומה (vast right-wing conspiracy) נגד בעלי, שהתחילה מאז שהוא נהיה הנשיא של ארצות הברית.
Mageia

היסטוריה

mageia פותחה החל משנת 2010 כפיצול של מנדריבה, על ידי עובדים, מפתחים, משתמשים, ותומכים, שפרשו מקהילת תומכי מנדריבה. ב-2 בספטמבר 2010 "Edge IT" - אחת מחברות הבת של מנדריבה, נכנסה לתהליך פירוק כתוצאה מפסיקת בית המשפט לענייני מסחר בפריז, תהליך שהסתיים ב-17 בספטמבר באותה שנה, אז חוסלו נכסי החברה ועובדיה פוטרו.
למחרת, ב -18 בספטמבר 2010, חלק מהעובדים שפוטרו, שהיו אחראים בעיקר על פיתוח תחזוקת והפצת מנדריבה לינוקס, יחד עם מספר חברי קהילת ההפצה, הודיעו ​​על הקמת Mageia, עם התמיכה של חברים רבים בקהילה של המפתחים, משתמשים ועובדים של מנדריבה לינוקס. נכון לספטמבר 2012 זכתה ההפצה להתעניינות גבוהה יחסית, והדבר מתבטא בדירוג גבוה במצעד הפצות הלינוקס שבאתר DistroWatch‏.
רון וייזל

שירותו הצבאי

עם גיוסו לצה"ל שובץ בחטיבת גולני. בגולני עבר וייזל הכשרה כלוחם, קורס מ"כים חי"ר ויצא לקורס קציני חי"ר. עם סיום הקורס שב וייזל לחטיבה ושימש בה כמפקד מחלקה, כמפקד פלוגת מסלול, וכמפקד הפלוגה המסייעת בגדוד 51. לאחר מכן השתחרר מצה"ל, אולם נענה לפנייתו של מפקד יחידת אגוז, משה תמיר לשוב לצבא ולשמש כמפקד פלוגה ביחידה, והוביל אותה בלחימה בדרום לבנון. בין היתר פיקד רון על לוחמיו ב"מהלך מבריק" כנגד חולית אבטחה של חזבאללה בכפר ע'נדוריה בלבנון, בו הרג הכוח שבפיקודו כשמונה מחבלים. לאחר מכן שימש כסגן מפקד היחידה.
בהמשך שימש כמפקד הראשון של גדס"ר גולני בשנים 2001–2003. וייזל הוביל את הגדוד בלחימה כנגד הטרור הפלסטיני באינתיפאדה השנייה. ב-19 בנובמבר 2002
פיקד וייזל הגדוד במבצע "משפחה במצור", פשיטה בעומק שכונת סג'עייה שברצועת עזה על מנת לעצור שלושה מחבלים בכירים מארגון החמאס. על אף הקשיים ותחת אש עזה התעקש וייזל להמשיך במבצע. הכוח שבפיקודו הרג אחד-עשר מחבלים והשלים את המשימה. על האופן בו פיקד וייזל על הגדוד הוענק לו צל"ש אלוף מטעם אלוף פיקוד הצפון, בני גנץ. בשנים 2003–2005 פיקד וייזל על יחידת דובדבן. בשנים 2007–2009 פיקד על חטיבה 226, חטיבת צנחנים במילואים. לאחר מכן פיקד על חטיבת מנשה באוגדת איו"ש בין השנים 2009–2011. בתפקידו הבא מונה לנספח צה"ל בהולנד.
פינידי ג'ורג'

קריירת מועדונים

אחרי ששיחק בשלושה מועדוני כדורגל במולדתו, הגיע ג'ורג' לאייאקס ב-1993, יחד עם חברו לנבחרת ניגריה נוואנקוו קאנו. כבר בעונתו הראשונה באמסטרדם, יצר רושם חיובי של שחקן מרשים, לאחר שכבש 4 שערים ב-27 משחקי ליגה, ועזר לקבוצתו לזכות בליגת העל ההולנדית. גם בשתי העונות שלאחר מכן זכה עם אייאקס באליפות הולנד. בעונת 1994-1995, שותף להישג המרשים של אייאקס, כאשר שיחק בהרכב הקבוצה בניצחון משחק גמר ליגת האלופות נגד מילאן האיטלקית.
בשנת 1996 עבר לספרד, לקבוצת ריאל בטיס. במדי קבוצתו החדשה, כבש מספרים דו-ספרתיים של שערים במרבית עונותיו שם, ועזר לקבוצתו האנדלוסית לסיים במקום הרביעי של הלה ליגה כבר בעונתו הראשונה. באותה העונה, בטיס גם סיימה גם כסגנית מחזיקת גביע המלך הספרדי, לאחר שהפסידה במשחק הגמר לברצלונה 3-2, לאחר הארכה.
אחרי שבשנת 2000, בטיס ירדה לליגת המשנה בספרד, עבר ג'ורג' לשחק במאיורקה. לאחר עונה אחת בלבד, חתם במועדון הפרמייר ליג איפסוויץ' טאון, תמורת 3.1 מיליון פאונד. אחרי שנתיים לא מרשימות באנגליה, ולאחר שקבוצתו החדשה ירדה ליגה, ג'ורג' שוחרר מאיפסוויץ' ביוני 2003.
בנובמבר 2003, כשהיה בן 32 נבחן מחדש בקבוצתו לשעבר מאיורקה. לאחר המבחנים הקצרים, חתם שנית במועדון מהאיים הבלאריים. אחרי שסיים עם מאיורקה במקום ה-11 בלה ליגה, החליט בקיץ של אותה העונה לפרוש ממשחק פעיל.
באמצע נובמבר 2010, חזר למועדונו הראשון בספרד, בטיס, בתפקיד מנהל לכדורגל בינלאומי במועדון. למרות זאת, החליט על המשכת מגוריו בפאלמה דה מיורקה, מקום מגוריו מאז שפרש ממשחק.

קריירה בינלאומית

ערך את הופעת הבכורה שלו עבור נבחרת ניגריה ב-1991, במשחק מוקדמות גביע אפריקה לאומות נגד בורקינה פאסו. במהלך המשחק, הוא בישל 3 שערים לראשידי יקיני, וכבש שער בעצמו, כאשר המשחק הסתיים בתוצאה 7-1. היה שותף לזכיית נבחרתו בטורניר הגמר של גביע אפריקה לאומות 1994 שנערך בתוניסיה. 
ג'ורג' היה חלק מסגל נבחרת ניגריה למונדיאל 1994 בארצות הברית, בו ניגריה זכתה בבית אליו הוגרלה והודחה בשלב שמינית הגמר. פינידי זכה לכבוש שער, במשחק הניצחון 2-0 מול יוון. הוא המשיך לייצג את ניגריה גם במונדיאל 1998 בצרפת, בו ייצג את מולדתו בכל משחקיה בטורניר. סך הכל ג'ורג' צבר 62 הופעות בנבחרתו.
אי

הגדרה

אי הוא יבשה מוקפת מים. ההבחנה בין אי ליבשת אינה קבועה. האבחנה המקובלת היא שאוסטרליה אינה אי אלא יבשת ומכאן שאי אינו יכול להיות גדול מאוסטרליה.
ההגדרה אם אי צריך להיות מוקף מים כל הזמן, כלומר, האם יבשה, שבזמן השפל מחוברת ליבשה אחרת, אך בזמן הגאות היא מוקפת במים, היא אי, נמצאת במחלוקת.
קבוצה של איים הקרובים זה לזה מבחינה גאוגרפית או גאולוגית נקראים ארכיפלג.
אפשר עדיין לקרוא לאי שחובר באופן מלאכותי ליבשת בעבר כאי, לעומת זאת יבשה שמופרדת מהיבשת על ידי תעלה מלאכותית בדרך כלל לא תחשב כאי.
אי המחובר ליבשה באמצעות רצועת חוף צרה, טבעית (טומבולו) נקרא "אי לכוד".
לאונרד שך

לאונרד שך (באנגלית: Leonard Sakh‏; 1996-1918) היה במאי תיאטרון ישראלי-דרום אפריקאי.

קורות חייו

נולד בקייפטאון, דרום אפריקה, למשפחה ממוצא ליטאי.
באוניברסיטה למד תיאטרון, היסטוריה ומשפטים. במלחמת העולם השנייה שירת כקצין בחיל הים של דרום אפריקה.
החל לעבוד בתיאטרון בדרום אפריקה בשנת 1948, באותה שנה ייצג את דרום אפריקה בכנס תיאטרון בינלאומי שהתקיים בפראג. ממייסדי התיאטרון הלאומי של דרום אפריקה והבמאי הראשון שליהק שחקנים שחורים בהצגות שביים.
ב-1964 עלה לישראל. מאז שהה חלק מהשנה בישראל וביתרתה שהה שך, שהיה בעל שם עולמי, ביים ברחבי תבל. ביים ברוב התיאטראות בישראל, רפרטואריים ומסחריים: חיפה, בימות, הבימה, זווית, גיורא גודיק ובפסטיבל ישראל, אך רוב ההצגות שביים היו בתיאטרון הקאמרי. בנוסף לכך ביים אופרות עבור התזמורת הקאמרית והתזמורת הפילהרמונית.
ב-1965 ביים שתיים מן ההצלחות הגדולות ביותר של תיאטרון הקאמרי עד אותה עת: "מסיבת יום הולדת" מאת הרולד פינטר ו"לאחר הנפילה" מאת ארתור מילר (ההצגה הראשונה שביים בישראל).
ממייסדי המכון הבינלאומי לתיאטרון (ITI).
על-שמו קרויה קרויה קרן הפקות בחוג לאמנות התיאטרון באוניברסיטת תל אביב.
מכרות המלך שלמה (ספר)

תקציר העלילה

הספר מספר על שלושה בריטים, אלן קווטרמיין - צייד פילים, ג'ון גוד - קצין לשעבר והנרי קרטיס, שיוצאים למסע בעקבות היעלמות אחיו של קרטיס ובתקווה למצוא את היהלומים האגדיים במכרות המלך שלמה. אליהם מצטרפים משרתים אפריקאים, אחד מהם העונה לשם אומבופה. כל המשרתים, מלבד אומבופה, מתים בדרך למכרות בערבות המסע המסוכן.
כאשר מגיעה המשלחת לעובי היער הם נתקלים בשלוחה של שבט הקוקואנה. גוד מרשים את השבט עם המראה שלו, שעבורם נדמה מוזר (יש לו משקף מזכוכית על אחת מעיניו, חצי מפניו מגולחות, יש לו שיניים תותבות וצבע עורו לבן מאוד) והם מאמינים כי שלושת הגברים הבריטים הם רוחות נעלות שהגיעו מן הכוכבים. הם נלקחים אל מלך השבט - טוואלה שמתגלה כמלך אכזר המושפע ממכשפה העונה לשם גאגול.
לאחר שחזה באכזריותו של טוואלה, אומבופה מחליט לחשוף בפני המשלחת כי שמו בעצם איגונסי והוא המלך החוקי של שבט הקוקואנה. חצי משלוחות השבט מוכנות להילחם בשמו של איגנוסי ואילו אלה הנאמנים לטוואלה נלחמים בשמו. הפרקים הבאים מתארים מלחמה עקובה מדם וטבח של אלפי בני שבט הקוקואנה. לבסוף, איגנוסי מנצח כשידו על העליונה. קרטיס מחסל את המלך טוואלה בשם המלך החדש, איגנוסי.
לאחר ניצחונו, מציע איגנוסי לחברי המשלחת הבריטיים גישה לכל האוצרות של מכרות המלך שלמה. היחידה שמכירה את המעברים למכרות היא גאגול שמתאבלת על מותו של המלך האכזר. לאחר שגאגול נדחקת לפינה ומסכימה בלית ברירה לקחת אתם למכרות, נכנסת המשלחת הבריטית למכרות הסבוכים ולוקחת איתם את אחת מבנות השבט, פולאטה, שמטפלת ומאוהבת בגוד. לאחר שמצאו את המטמון, גאגול בוגדת בהם, רוצחת את פולאטה ומנסה ללכוד את החבורה. הם נאבקים בה, ובעקבות המאבק, גאגול נמחצת למוות על ידי דלת הסתרים עשוית הסלעים ולמעשה מצליחה ללכוד את המשלחת.
בעקבות תושייתם, מצליחה המשלחת להיחלץ מחדר המטמון. לפני שנמלטו הצליח קווטרמיין לחלץ חופנים של יהלומים. בדרכם חזרה הביתה בתור גברים אמידים מאוד, הם מוצאים את אחיו של קרטיס ובכך משלימים את שליחותם.
כולל חב"ד

הקמה

עד לשנת 1805 (תקס"ה) היה האדמו"ר הזקן נשיא קופת מעות ארץ הקודש. בעקבות המחלוקת בינו לבין רבי אברהם מקליסק נפגעו חסידי חב"ד ביישוב החסידי בארץ ישראל והם לא קיבלו תמיכה כספית מקופת מעות ארץ הקודש ונאלצו לעקור את מקום מושבם מטבריה לצפת. בעקבות זאת ייסד האדמו"ר הזקן קופה חדשה בשם "כולל חב"ד".

נשיאות והנהלה

בנשיאות הכולל עמדו במשך השנים מקימו רבי אדמו"ר הזקן ואדמו"רי חב"ד-ליובאוויטש לדורותיהם, אדמו"ר האמצעי, אדמו"ר הצמח צדק, המהר"ש, הרש"ב, הריי"ץ, והרבי מנחם מנדל שניאורסון.
במשך השנים ניהלו גבאי הכולל את פעילות הארגון. הגבאים היו בדרך כלל חסידי חב"ד שהיו נודדים בריכוזים יהודיים על מנת לאסוף כסף לפעילות הכולל. עם גבאי הכולל נמנו רבים מגדולי חסידי חב"ד, בהם:
הרב יצחק אביגדור אורנשטיין, הרב אברהם חיים נאה, הרב שניאור זלמן פרדקין, הרב שלמה יוסף זווין, הרב עזריאל זליג סלונים הרב אליעזר ננס והרב יהוסף גדליה רלב"ג. את הכולל מנהל הגבאי הראשי, הרב שלום דוכמן, והוא עמד תחת נשיאותו של הרבי מחב"ד.

כולל חב"ד המיוחד

לאחר פטירת הרבי הצמח צדק מחב"ד נתגלעה מחלוקת על נשיאות הכולל בין חסידיו של המהר"ש לבין בן אחיו הרב שלמה זלמן שניאורסון. בשנת ה'תרע"ב (1911) הקים האדמו"ר מחב"ד-קאפוסט הרב שמריה נח שניאורסון, אחיו של הרב שלמה זלמן שניאורסון, את "כולל חב"ד המיוחד" ומינה את הרב חיים אליעזר ביכאווסקי לגבאי הכולל. לאחר פטירת הרב שמריה נח שניאורסון, בשנת ה'תרפ"ג (1923), אוחד הכולל עם הכולל הראשי, בשם "כולל חב"ד-לצדקת רבי מאיר בכל הנס", תחת נשיאות הריי"ץ.

מפעילות הכולל

פעילות הכולל במשך השנים הייתה סיוע לתושבי ארץ ישראל. כיום מפעיל "כולל חב"ד" מערך סיוע ועזרה אדירי ממדים בכל תחומי החיים ברחבי העולם. הוא מפעיל שלושה עשר בתי תמחוי. יש לו מערך של חלוקת מצרכי מזון לנצרכים ביותר מארבעים ערים בארץ. מעונות יום, מרפאות שיניים לנצרכים. כמו כן מפעיל מעון לנכים קשים במגדל העמק בשם "מכון גראבסקי", 'מרכז פינגר' בניין מפואר לבעלי נכויות בירושלים. מערך סיוע כספי למשפחות נצרכות, קרן סיוע לאלמנות ויתומים, תמיכה במשפחות נפגעי טרור, ועוד. כמו כן מפעיל הכולל בירושלים את "אולמי גוטניק" שני אולמות חתונה מסובסדים.
הארגון עורך חגיגת בר מצווה ובת מצווה גדולה, לאלף בנים ובנות מעולי חבר המדינות בכותל המערבי שמתקיימת מדי שנה בסמוך לי"א בניסן, יום הולדתו של הרב מנחם מנדל שניאורסון, בהשתתפות שרים ואישי ציבור. לאחר חלק מהחגיגות התקבלו החוגגים בלשכת ראש הממשלה בנימין נתניהו.
הארגון הוא הבעלים של חלקת חב"ד בבית הקברות בהר הזיתים. הארגון מפעיל "חברת תהילים העולמית" בסמוך לקבר דוד המלך בהר ציון בירושלים. הארגון מוציא לאור "לוח כולל חב"ד" המשמש כלוח בסיס עזר למנהגים וזמנים שונים ברחבי העולם הנתלה בבתי כנסת וכן מודפס כלוח כיס.
עינב שלו

שירות צבאי

עם גיוסו לצה"ל שובץ בחיל השריון. בשריון עבר שלו הכשרה כלוחם וקורס מפקדי טנקים. בהמשך השלים קורס קצינים ושימש כמפקד מחלקת טנקים. בהמשך השלים מספר תפקידי פיקוד בחיל ובהם מפקד פלוגת ומפקד פלוגה מבצעית בגדוד 9, סגן מפקד ומפקד גדוד 9. בהמשך פיקד על עוצבת מרכבות האש, חטיבת שריון מילואים, ועל המרכז לאימונים באש במל"י. בשנים 2012-2010 פיקד על חטיבה 401, בין היתר במהלך מבצע עמוד ענן. לאחר מכן מונה לקצין אג"ם של פיקוד המרכז. באוגוסט 2014 הועלה לדרגת תא"ל ומונה לראש חטיבת היבשה בזרוע היבשה, ושימש בתפקיד עד שנת 2017.
ג'קי מייקה

ביוגרפיה

מייקה נולד בעיר קזבלנקה במרוקו ב-1955 ועלה עם משפחתו לישראל בהיותו בן שנה. הוא גדל והתחנך בשכונת קטמונים בירושלים. אחיו, סם ויוסי מלכה היו מראשי ארגון הפשע "הכנופיה הירושלמית". בצעירותו שיחק בקבוצת הנוער של מועדון הכדורגל בית"ר ירושלים לצד אורי מלמיליאן ודני נוימן, וזכה עמה באליפות ישראל בכדורגל לנוער.
בסוף שנות השבעים, הקים ביחד עם כמה מחבריו את הלהקה "זמר קטמונים". בהמשך, פנה לאמרגן בני ברזילי, אמרגנו של שימי תבורי, שהתרשם ממנו, והוחתם אצלו על חוזה הקלטות של חמש שנים. באותה התקופה, החל מייקה להופיע בשורה של מועדונים ברחבי ירושלים, ביניהם "קרוואן", "נובמבר" ו"יופיטר" וביצע את המעבר מעולם הכדורגל לעולם המוזיקה.
ב-1979 יצא אלבומו הראשון "ימי נעוריי" שמכר מעל 150 אלף עותקים. שירו "לא חשוב לי לאן", נחל הצלחה רבה והפך לאחד משיריו המפורסמים ביותר. כשנה אחרי כן התפרסם אלבומו השני, "אדם וחווה".
בשנת 1987, בשנה בה בית"ר ירושלים זכתה באליפות הראשונה בתולדותיה הוציא את השיר "אני אוהב אותך בית"ר", שהפך במהרה לשיר האליפות של הקבוצה ולאחד השירים המזוהים איתה ביותר עד היום. בנוסף, מייקה זכה לשיר את שיר האליפות של אותה עונה.
ב-1995 הוציא את אלבומו האוסף "להיטי זהב", המורכב משלושה חלקים וכולל את מיטב שיריו החל מיום צאת אלבומו הראשון.
ב-2015 הוציא את האלבום "קולות מתוך הלב". ב-2018 התפרסם אלבומו "השירים שגדלנו עליהם" שכולל את מיטב שיריו (ביניהם "לא חשוב לי לאן", "לעוף איתך" ו"שושנת פלאים"), לצד קאברים לשירים של זמרים אחרים.
לאורך 40 שנות פעילותו הוציא מייקה 28 אלבומי אולפן.

חייו האישיים

מייקה נשוי בשנית לזמרת קרן לוי, הצעירה ממנו ב-24 שנים ולהם שני ילדים. מנישואיו הקודמים יש לו בן אחד.
שבח להרמוניה

שבח להרמוניה (Praise to Harmony) הידועה יותר בשם Look Down Harmonious Saint (לפי המלים הראשונות) HWV 124, היא קנטטה חילונית אנגלית של הנדל, לזמר טנור סולו, מיתרים ובאסו קונטינואו. זוני הקנטטה היחידה שהלחין הנדל לטנור סולו.

היצירה

הושמעה לראשונה בקובנט גארדן בלונדון בשנת 1736.  
משערים כי היא מהווה קטע שהושמט מהאורטוריה "חגיגת אלכסנדר"  HWV 75. בבכורה של האורטוריה 
"חגיגת אלכסנדר" הנדל העדיף להשמיע בין שני החלקים של היצירה הזו קנטטה אחרת, איטלקית, המוקדשת גם כן לצציליה הקדושה Cecilia volgi un sguardo לסופרן, טנור ומיתרים (HWV 75).
ניוברג המילטון (בערך 1715 - 1743) מחבר הלברית של האורטוריה שקיבל השראה מיצירה של ג'ון דריידן הוא זה שחיבר את המלים באנגלית גם לקנטטה "שבח להרמוניה", כשהכותרת המקורית הייתה "כוח המוזיקה" Power of Musick".‏ רוח הטקסט המשבח את כוחה של ההרמוניה המוזיקלית מתאימה לחג הנוצרי של צציליה הקדושה, שהוכרזה פטרונית של המוזיקה. יום צציליה הקדושה חל ב-22 בנובמבר. 
בחלקים של כתב היד מופיעות המלים "נספח - אודה לצציליה הקדושה" ומשום כך הקנטטה נחשבת מעין אודה קטנה לאותה קדושה, להבדיל מיצירות ארוכות יותר כמו האודה של הנרי פרסל וזו של הנדל עצמו Ode for St. Cecilia's Day.
למרות ההתייחסות לצציליה הקדושה זאת איננה קנטטה דתית מפני שנכתבה כשיר חילוני ואינה קשורה לסדרי הטקס הדתי הכנסייתי.
הקנטטה מורכבת משני חלקים בלבד:
קטע קצר של רצ'יטטיב, Look down, look down ואריה ארוכה יותר Sweet accents  all you numbers grace
וינס פלין

תולדות חייו

וינס פלין נולד במיניאפוליס, סיים את האקדמיה על שם סנט תומאס בשנת 1985 ואת האוניברסיטה על שם סנט תומאס, במגמת כלכלה, בשנת 1989. עם סיום לימודיו החל לעבוד בתאגיד המזון קראפט בתור מנהל שיווק ומכירות. בשנת 1990 עזב את עבודתו מתוך רצון להיות טייס בחיל הנחתים האמריקני. שבוע לפני תחילת הקורס, הוא קבל הודעה שמועמדותו נדחית. הסיבה לסירוב הייתה רפואית, כיון שבצעירותו סבל מהתקפי אפילפסיה. פלין נכנס לעבוד בחברת מקרקעין United Properties במיניאפוליס. בזמנו החופשי הוא החל לכתוב. לאחר שנתיים הוא הגיע לכלל החלטה נועזת, לעזוב את עבודתו ולהתמסר לכתיבה. הוא עבר לקולורדו והחל לכתוב את מה שעתיד להיות ספרו הראשון "Term Limits". לפרנסתו הוא עבד בלילות בתור מוזג בבר בעיר, ואילו את שעות היום הקדיש לכתיבה. לאחר חמש שנות עבודה ויותר משישים מכתבי סירוב שקבל מהוצאות ספרים שונות, הוא נקט בצעד יוצא דופן והוציא את ספרו הראשון באופן עצמאי. הספר זכה להצלחה גדולה ותוך זמן קצר הוצע לו חוזה עם הוצאת הספרים הידועה Pocket Books שבבעלות סימון ושוסטר. ספריו הגיעו למקומות ראשונים ברשימת רבי המכר של הניו יורק טיימס, והוא החל להתפרסם בזכות התיאורים והאזהרות המתמידים שבספריו, כנגד הטרור של האסלאם הפונדמינטליסטי.
וינס פלין התגורר במניאפוליס עם אשתו ושלושת ילדיו.
פלין נחשב לסופר פופולרי בקרב החוג הפוליטי והחברתי של העיר וושינגטון. הנשיאים לשעבר ביל קלינטון וג'ורג' ווקר בוש נמנים עם אוהדיו. עבדאללה השני, מלך ירדן גם הוא נחשב לחובב ספריו ואף ארח את הסופר בארמונו. פלין ידוע בקרב קהילת המודיעין כסופר שתיאוריו ריאליסטים. ספרו "צופן וושינגטוני" עוכב פרק זמן על ידי הפנטגון ואושר לפרסום רק אחרי בדיקה ביטחונית. וינס פלין שמש כיועץ לסדרת הטלוויזיה 24, מהפרק החמישי ואילך.
נפטר ב-19 ביוני 2013 לאחר מאבק בן שלוש שנים בסרטן הערמונית.

כתיבתו וגיבוריו

הפיכתו של וינס פלין לסופר מצליח יכולה להתקבל בפליאה מסוימת, כיון שהוא סובל מילדותו מדיסלקסיה. פלין עצמו מספר שבמאמץ להתגבר על קשיי הליקוי הוא הכריח את עצמו לכתוב ולקרא יום יום. הוא החל לקרוא כל מה שנקרה תחת ידו ארנסט המינגוויי, רוברט לדלום, טום קלנסי, גור וידאל, טולקין ואחרים. אולם לבו הלך בעיקר שבי אחרי ספרי ריגול. את הדחיפה לכתוב קבל לאחר אי קבלתו לקורס טיס. פלין פרסם עד כה ארבע עשר ספרים, אשר שלושה מהם הופיעו בתרגום עברי. הוא סופר של גיבור אחד, הפרוטגוניסט של כל ספריו הוא מיטש ראפ איש הסי. איי.אי, המתמחה בלוחמה בטרור. ראפ הוא איש פעולה ובשעת הצורך אף אינו חושש ליטול את עשיית הצדק לידיו, הוא בעל לשון שנונה ממעט בדיבור, מסור מאוד לארצו, אולם מתוסכל מאוד מסרבול הנהלים והסחבת שמאפיינים את הממשל ולעיתים הוא מתעלם מהם .
בשנת 2007 זכה ספרו Protect and Defend, למקום ראשון ברשימת רבי המכר של ניו יורק טיימס. כך גם שני ספריו (2010) American Assassin, ו- Kill Shot were, וכן גם ספרו האחרון " "The Last Man. חברת CBS רכשה את זכויות לסרט על פי ספרו " רוצח אמריקאי".
ספרו "American Assassin" עובד לסרט מתח והפעולה מתנקש אמריקאי ב-2017.